ועדת הפנים ואיכות הסביבה, כנסת 17, פרוטוקול מספר 321, 2008-02-25 11:15

משה כחלון: אני מתכבד לפתוח את ישיבת ועדת הפנים והגנת הסביבה.

משה כחלון: על סדר היום הצעת חוק הרשויות המקומיות (בחירת ראש הרשות וסגניו וכהונתם) (תיקון – אי בחירה מחדש לאחר הרשעה), התשס"ח-2007.

משה כחלון: רשות הדיבור למציע, חבר הכנסת יואל חסון, בבקשה.

יואל חסון: תודה, אדוני היושב-ראש.

יואל חסון: הצעת החוק פשוטה מאוד וגם ברורה מאליה, ומפתיע שעד היום לא היה דבר כזה.

יואל חסון: הצעת החוק קובעת שאם איש ציבור, ראש רשות או סגן ראש רשות מורשע בדין, לא יוכל לחזור ולהתמודד לתפקיד.

משה כחלון: כשאתה אומר "איש ציבור" אתה מדבר על בעלי תפקידים ספציפיים, לא על כל איש ציבור.

יואל חסון: אני מדבר על ראש רשות מקומית וסגן ראש רשות מקומית.

יואל חסון: אם הורשע ונאלץ לעזוב תפקידו במהלך הכהונה, היום על-פי החוק אין מניעה שיחזור וייבחר מחדש ללא שום תקופת צינון.

יואל חסון: אני סבור שזה לא נכון ומצריך תיקון.

יואל חסון: זה תיקון עקרוני, קטן וחשוב, שאני מקווה שהוועדה תתמוך בו.

יואל חסון: אדוני היושב-ראש, אני מתנצל, אולם מאחר ונפלה תקלה בלוח הזמנים שלי לא ידעתי שהנושא הזה יעלה היום לדיון והתחייבתי לנהל את ישיבת ועדת הכנסת בשעה 11:30.

יואל חסון: אני מנסה למצוא מחליף, אך אם לא יימצא כזה אצטרך לצאת ותמשיכו את הדיון בלעדי.

משה כחלון: בסדר, אנחנו נמשיך את הדיון ונקבל החלטה בהמשך.

תומר רוזנר: הצעת החוק שמונחת בפניכם מנסה לשנות מצב שקיים היום, כפי שהציג חבר הכנסת חסון, ולקבוע שראש רשות שכיהן והודח מכהונתו בשל פסק-דין שקובע שעבר עבירה שיש עמה קלון לא יוכל להתמודד בבחירות שלאחר מכן.

תומר רוזנר: הצעת החוק מעוררת מספר בעיות.

תומר רוזנר: על-פי המצב המשפטי הקיים היום, ראש רשות מקומית שהודח מכהונתו והורשע בעבירה שיש עמה קלון, אם נגזרו עליו יותר מ-3 חודשי מאסר לא יוכל להתמודד.

תומר רוזנר: השינוי שמבקשים כאן נוגע רק למקרה שראש רשות מקומית הורשע בעבירה שיש עמה קלון אך לא נגזרו עליו יותר מ-3 חודשי מאסר.

תומר רוזנר: זה מקרה מיוחד מאוד, שלא ייחודי לשלטון המקומי, אלא גם בבחירות לכנסת, שמוסדרות בחוק-יסוד: הכנסת, וגם במינוי שרים, כפי שמוגדר בחוק-יסוד: הממשלה, זה המצב היום, והוא זהה למצב שקיים בשלטון המקומי.

תומר רוזנר: כלומר אדם שכיהן כחבר הכנסת והורשע בעבירה שיש עמה קלון, חברותו בכנסת נפסקת.

תומר רוזנר: יחד עם זה, אם לא נגזרו עליו יותר מ-3 חודשי מאסר בפועל יוכל להגיש מועמדותו לבחירות שייערכו לאחר מכן לכנסת.

תומר רוזנר: ההיגיון שעומד מאחורי הדבר הזה הוא ליצור איזון כלשהו בין הזכות להיבחר, מחד גיסא, ובין הרצון למנוע ממי שעבר עבירות חמורות להתמודד בבחירות, מאידך גיסא.

תומר רוזנר: הצעת החוק תיצור למעשה החמרה בשלטון המקומי לעומת השלטון המרכזי וזה דבר שיש לתת עליו את הדעת.

תומר רוזנר: בעיה שנייה בהצעת החוק, שהיא יוצרת מגבלה ארוכת טווח מאוד על ההתמודדות של ראש הרשות המקומית.

תומר רוזנר: גם היום ראש רשות מקומית שהודח מכהונתו בשל עבירה שיש עמה קלון ונגזרו עליו יותר מ-3 חודשי מאסר לא יכול להתמודד במשך 7 שנים.

תומר רוזנר: כאן קובעים שגם אם לא נגזרו עליו 3 חודשי מאסר בפועל, כלומר בית-המשפט לא ראה בעבירה כזו שמצדיקה עונש חמור – עונש של פחות מ-3 חודשי מאסר בפועל נחשב קל יחסית – ראש הרשות לא יוכל להתמודד.

תומר רוזנר: בעיה נוספת בהצעת החוק, שיש בה חוסר שוויוניות.

תומר רוזנר: למשל בעבירת שוחד, ראש רשות מכהן עבר עבירת שוחד ביחד עם אדם שאיננו מכהן, שהסיר את מועמדותו תמורת שוחד.

תומר רוזנר: שני האנשים הללו מורשעים בעבירה שיש עמה קלון ונגזרים עליהם שני חודשי מאסר.

תומר רוזנר: שניהם עברו אותה עבירה ונגזר עליהם אותו עונש.

תומר רוזנר: האדם שלא כיהן כראש הרשות יוכל להגיש את מועמדותו ולהיבחר, ואילו ראש הרשות שעבר אותה עבירה ממש ונגזר עליו אותו עונש לא יוכל להתמודד.

תומר רוזנר: אנחנו מבקשים להעיר גם שבכל מה שתחליטו על הצעת החוק, ראוי להחיל אותו גם על מועצות אזוריות ולא רק על עיריות ומועצות מקומיות רגילות.

תומר רוזנר: לכן יש להכניס תיקון עקיף בחוק המועצות האזוריות (בחירת ראש המועצה האזורית).

משה כחלון: חבר הכנסת חסון, אני מניח שאין לך התנגדות שהחוק יחול גם על מועצות אזוריות.

יואל חסון: אני מציע שנשמע גורמים נוספים.

משה כחלון: ההערה הזאת נראית לי הכי פשוטה, להחיל את זה על כולם.

משה כחלון: אני מניח שרצית שזה יחול על כולם, על כל ראש רשות, לא חשוב אם הוא ראש מועצה אזורית, ראש עירייה או ראש מועצה מקומית.

יואל חסון: זאת כוונת המשורר-המחוקק.

משה כחלון: משרד המשפטים.

מורן יבין: ועדת השרים לענייני חקיקה החליטה לתמוך בהצעת החוק, אבל אנחנו מצטרפים לבעיות שהעלה היועץ המשפטי של הוועדה.

מורן יבין: בימים אלה משרד הפנים הפיץ תסקיר הצעת חוק ממשלתית, שעוסקת אף היא בבעיה שמעלה הצעת החוק ומציעה פתרון שונה במקצת.

מורן יבין: לכן אנחנו מציעים להמתין לתסקיר הממשלתי.

משה כחלון: בתוך כמה זמן יהיה תסקיר ממשלתי?

יהודה זימרת: התסקיר הופץ ואמורים להעביר לו הערות עד לסוף השבוע הקרוב, ולאחר מכן יוגש כטיוטה לוועדת השרים לענייני חקיקה ונזרז את ההליכים.

נועה בן-אריה: מה הוא כולל?

יהודה זימרת: לאור לקחים מ-4 השנים האחרונות, היו מקרים שבחירות נפסלו, דבר שלא אירע לפני כן, למשל בנהריה ובפקיעין, ואז התקיימו בחירות מיוחדות עם כל הכרוך בכך.

יהודה זימרת: היה מקרה בו בשל אשמה כזאת או אחרת של ראש הרשות המקומית נפסלו הבחירות ולאחר מכן הוא התמודד ונבחר פעם נוספת, ואז נשאלה השאלה איך מיישבים בין הדברים.

יהודה זימרת: במסגרת הסדרה כוללת – כי צריך לראות, כפי שאמר היועץ המשפטי לוועדה, את כל ההשלכות - - -

יואל חסון: מה מופיע בתסקיר הצעת החוק שלא מופיע בהצעת החוק שלפנינו?

יהודה זימרת: אם מסדירים כאן, צריך להסדיר גם את נושא הגשת המועמדות כדי שזה יהיה קוהרנטי.

יהודה זימרת: אם קובעים כאן 7 שנים, גם שם זה צריך לעלות ל-7 שנים.

יהודה זימרת: אם על מועמד חדש יש הגבלה של 5 שנים בלבד ואילו כאן קובעים הגבלה של 7 שנים נוצר אי-שוויון.

יהודה זימרת: אילו יורשע בשוחד שלא אגב תפקידו יהיה עליו להמתין 5 שנים בלבד, ואילו יורשע בשוחד במסגרת תפקידו כראש הרשות יהיה עליו להמתין שנתיים נוספות.

יהודה זימרת: המשמעות של שנתיים היא בעצם שתי מערכות בחירות.

יהודה זימרת: צריך לזכור ש"המשחק" בין 5 ו-7 שנים הוא ההבדל בין להגיד לו להמתין בהשעיה למשך מערכת בחירות אחת או למשך שתי מערכות בחירות.

יהודה זימרת: 7 שנים משמעותן בעצם 10 שנים ברוב המקרים, שתי קדנציות, אלא אם כן יתקיימו בחירות מיוחדות וזה לא המקרה השגרתי.

יהודה זימרת: צריך לזכור גם את הבעיה הזאת.

יהודה זימרת: אבל צריך להיות איזון כולל ולכן היינו מציעים לראות את כל המכלול.

נועה בן-אריה: וכנ"ל לגבי חברי מועצה?

יהודה זימרת: לא בהצעה הזאת.

נועה בן-אריה: אני שואלת אם בתסקיר שלכם זה בא לידי ביטוי, או שנבקש לתקן כאן.

יואל חסון: אני מוכן שנעביר את הצעת החוק בקריאה ראשונה ואז נמתין להצעת החוק הממשלתית.

תומר רוזנר: ההצעה בתסקיר הממשלתי מאוזנת הרבה יותר.

תומר רוזנר: היא קובעת שאדם שנפסל לכהונה כראש רשות מקומית לא יוכל להתמודד רק בבחירות הראשונות שייערכו לאחר מכן.

תומר רוזנר: זה נועד לפתור מצב אבסורדי - - -

יואל חסון: זאת היתה הכוונה שלי, למנוע הצגת מועמדותו בבחירות הבאות מייד בסמוך להרשעה.

יואל חסון: את זה רציתי להשיג.

נועה בן-אריה: אז זה לא 7 שנים.

יואל חסון: אפשר לתקן את זה.

יואל חסון: השאלה גם מתי עבר את העבירה.

יואל חסון: אם העבירה היתה בשנה-שנתיים הראשונות של הקדנציה שלו אז 7 שנים כן יכול להיות נכון.

נועה בן-אריה: לכן לא צריך לקבוע שנים, אלא מערכת בחירות.

יואל חסון: כולם מבינים שצריך לתקן את החוק, אין על כך ויכוח, השאלה רק מה התיקון בדיוק.

יואל חסון: אני מציע שנכניס תיקונים כלליים כבר בנוסח הנוכחי, כך שלא יטענו כאן לנושא חדש, ועל הפרטים נוכל לדבר בדיונים בהכנה לקריאה השנייה והשלישית.

יואל חסון: אז תגיע כבר ההצעה הממשלתית ונוכל לחבר אותה להצעה הזאת, או ללמוד ממנה, או איך שתרצו שנעשה את זה, ונתקדם לקריאה שנייה ושלישית.

יואל חסון: זאת ההצעה שלי.

יואל חסון: נעבור סעיף-סעיף ונכניס תיקונים כפי שהוצע.

יואל חסון: אני מקבל את כל התיקונים שהציע היועץ המשפטי לוועדה, אין לי התנגדות, ואני מציע שכך יופיע, כלומר "הבחירות הראשונות הסמוכות להרשעה בדין".

יהודה זימרת: אם נקבע "בחירות ראשונות שלאחר ההרשעה", ייתכן שיהיו בחירות מיוחדות שנה לאחר מכן ואז המשמעות שיצטרך להמתין שנה אחת בלבד.

נועה בן-אריה: אפשר לקבוע "בחירות כלליות ראשונות".

תומר רוזנר: זה תמיד בחירות כלליות.

נועה בן-אריה: לא נכון, הגדרה של בחירות מיוחדות שונה מהגדרת בחירות כלליות.

הראל גולדברג: עדיין צריך לבדוק, היועץ המשפטי של הוועדה העלה את סוגיית חוסר השוויוניות, בין מי שכהונתו פוקעת כתוצאה מן ההרשעה ובין מי שמראש לא הגיש את המועמדות שלו והורשע בעבירה שיש עמה קלון.

הראל גולדברג: בעיית השוויוניות, אם אני מבין נכון, לא באה לידי ביטוי בתסקיר החוק שהפיץ משרד הפנים.

יהודה זימרת: אלה חלק מן הדברים שאנחנו מנסים להשלים תוך כדי.

יואל חסון: צריך לדבר על זה עכשיו ולראות איך ניתן לשלב את זה בהצעת החוק.

חנניה ויינברגר: אני חבר מועצה מרחובות.

חנניה ויינברגר: לא יכולה להיות כאן שוויוניות כי בכל אופן כאשר השוחד נעשה במסגרת התפקיד זה חוצפה גדולה מדי ושערורייה.

חנניה ויינברגר: עם כל הכבוד שאלו כביכול שני מקרי שוחד דומים, בכל אופן כאשר זה במסגרת התפקיד בעירייה אפשר להחמיר.

חנניה ויינברגר: דבר נוסף, נכון שהחוק מדבר על ראש רשות וסגן ראש רשות.

חנניה ויינברגר: אני סבור שצריכים להחמיר גם עם חברי מועצה – נכון שזה צריך להופיע במקום אחר – אותן חומרות ואותם הליכים.

חנניה ויינברגר: אם אני לא טועה, היועץ המשפטי לממשלה אמר שהשחיתות במסגרת הרשויות המקומיות גדולה הרבה יותר מאשר בשלטון המרכזי ולכן חייבים גם שם להחמיר מאוד.

משה כחלון: אני מבקש לקרוא את הצעת החוק.

תומר רוזנר: אנחנו אחרי קריאה טרומית ובהכנה לקריאה ראשונה.

תומר רוזנר: אין צורך לקרוא את הסעיפים.

שרה מרום שלו: עם כל מה שנכתב על ראשי רשויות מקומיות, עדיין לא ראינו שום דבר שעשו לראש רשות, אלא במקום אחד, ברחובות.

יואל חסון: אני מציע שנתקן כעת את הנוסח לקראת הקריאה הראשונה ונצביע על ההצעה.

תומר רוזנר: תגידו אילו תיקונים אתם מבקשים להכניס.

יואל חסון: נתקן עכשיו מה שניתן לתקן, ולקראת הקריאה השנייה והשלישית נתקן סופית.

יואל חסון: תיקון אחד, במקום "7 שנים" ייאמר "בחירות ראשונות".

יואל חסון: האם זה מקובל על נציגי הממשלה?

יהודה זימרת: עלול להיווצר מצב, שאדם שהורשע בעבירה שיש עמה קלון - - -

יואל חסון: נמצא לזה פתרון בהכנה לקראת הקריאה השנייה והשלישית, לגבי בחירות מיוחדות ודברים מעין אלה, אם זמן ההשעיה יתבטא בשנה אחת בלבד.

יהודה זימרת: אז אולי בינתיים נשאיר את הנוסח "7 שנים" ונתקן אותו לקראת הקריאה השנייה והשלישית.

יהודה זימרת: אנחנו לא בשלים, בתוך כל המערך הכולל, לנסח נוסח אחר.

משה כחלון: אני מציע להשאיר את הנוסח כפי שהוא.

משה כחלון: כל התיקונים יוכנסו בהכנה לקריאה שנייה ושלישית.

משה כחלון: נצביע על הצעת החוק לקריאה ראשונה.

משה כחלון: מי בעד?

משה כחלון: מי נגד?

משה כחלון: מי נמנע?

משה כחלון: הצבעה בעד הצעת חוק הרשויות המקומיות (בחירת ראש הרשות וסגניו וכהונתם) (תיקון – אי בחירה מחדש לאחר הרשעה), התשס"ח-2007 – 3 נגד – אין נמנעים – אין הצעת החוק נתקבלה.

משה כחלון: הצעת החוק אושרה לקריאה ראשונה.

משה כחלון: אני מבקש להוסיף לפרוטוקול שהצעת החוק כוללת עיריות, מועצות מקומיות ומועצות אזוריות.

משה כחלון: תודה רבה.

משה כחלון: הישיבה נעולה.